Eugen Gustav Dücker

Eugen Gustav Dücker (Eugène Gustav Dücker, Eugen Dücker; 10. veebruar 1841 Kuressaare, Liivimaa kubermang Venemaa keisririik – 6. detsember 1916 Düsseldorf, Saksamaa keisririik) oli baltisaksa kunstnik.

Elukäik
Eugen Gustav Dücker sündis Kuressaares tisler Eduard Dückeri (1813–1886) ja Amalie Dückeri peres, õde Marie Mathilde Dücker (1847 Kuressaare – 1947 Nordrhein-Westfalen) oli ka maalikunstnik ja kunstiõpetaja.

Õppis aastail 1858–1862 Peterburi Kunstide Akadeemias, esmalt skulptuurierialal ning hiljem maastikumaalierialal professor Sokart Vorobjovi juures. Akadeemia lõputöö "Tammemets Tallinna lähedal" (kuulub praegu Tretjakovi galeriile) eest sai ta 1862. aastal esimese järgu kuldmedali. Ühtlasi sai ta ka kuueaastase stipendiumi välismaale. 1863 reisis Dücker Saksamaale, viibis lühemat aega Berliinis, Stuttgardis ja Karlsruhes ning jõudis järgmisel aastal Düsseldorfi, kus veetis oma kuus stipendiaadiaastat.

1872. aastast töötas Düsseldorfi Kunstiakadeemias professorinaEKM kataloog, Tallinn, 1933, lk 18. 1868. aastal andis Peterburi Kunstide Akadeemia Dückerile akadeemiku ja 1874. aastal professori nimetuse.

Saksamaal elades külastas kunstnik korduvalt Eestit ning maalis hulga Eestimaa maastikke. Tema juures Düsseldorfis õppis terve rida Eestimaal tegutsenud maastikumaalijaid: Oskar Hoffmann, Richard Bergholz, Julius Fedders, Alexander Schlater.

Looming
Kõigi oma Düsseldorfi Kunstiakadeemias töötatud 44 aasta jooksul soosis Dücker realistlikku loodusekujutust, mistõttu seal seni viljeldud hilisromantiline maastikumaal taandus. Dücker jäi tihedalt seotuks Venemaa kunstieluga ja osales mitmel näitusel, sealhulgas ka 1882. aastal toimunud teisel peredvižnikute näitusel. 

Oma looduse motiivirikkust rõhutava loominguga uuendas ka vene maastikumaali ning pani aluse selle uuele tõusule. 

Dücker eelistas valgusküllaseid selgelt liigendatud rannamaastikke (nt „Tiskre rand”, 1866, ja „Mere rannal”, 1875), eriti Rügeni saare ja Saaremaa vaateid, mida täiendas harilikult väikeste olustikustseenidegaEesti kunsti ja arhitektuuri biograafiline leksikon. Tallinn, 1996. Kasutas sageli Eesti ja Läänemere motiive.

Ta on loonud ka elulisi, tehniliselt meisterlikke oforte ja akvarelle, näiteks "Viljalõikus", "Mere kallas", "Sügismaastik".
 Galerii 

Viited

 Välislingid 

Kirje Eugen Gustav Dückeri sünni kohta Kuressaare koguduse sünnimeetrikas (Saaga, nõuab sisselogimist)

Kategooria:Eesti kunstnikud
Kategooria:Baltisaksa kunstnikud
Kategooria:Saksamaa kunstnikud
Kategooria:Maalikunstnikud
Kategooria:Sündinud 1841
Kategooria:Surnud 1916